text: Børn bruger ferien på sommeryoga
  27 juni 2016 kl. 18.47
  I Esbjerg har 18 børn i 5-10 års alderen valgt at bruge de første dage af deres sommerferie på fordybelse og åndedræt.
  Fredag var det endelig sommerferie for skolebørnene. Forude venter, sol, sommer og frihed.
  Men nogle børn har valgt at fortsætte undervisningen. I Esbjerg er de blevet yogaelever. Det handler om smidighed, øvelser og at få styr på åndedrættet.
  - Jeg synes, det er dejligt, og det føles godt, fortæller Maja Navntoft Jepsen fra Tjæreborg til TV SYD.
  Hun har sammen med 17 andre børn i 5-10 års alderen valgt at bruge begyndelsen af sommerferien på Tjæreborgs første yogacamp.
  Det glæder instruktøren.
  - De lander på en dejlig måde og får forhåbentlig en rigtig dejlig sommerferie, fortæller Bettina Møller, der er underviser og coach hos MindYourChild.
  Sommer Yoga Campen fortsætter tirsdag, hvor børnene igen samles til sansestimulering og yogaøvelser.
  